Reserwebank vat valuta-handelaars vas | Netwerk24
Deur Nellie Brand-Jonker 02 April 2019 13:15
Die Reserwebank se gebou in die middestad van Pretoria.
Die Reserwebank het drie buitelandsevaluta-handelaars vermaan of beboet nadat hy tydens inspeksies gevind het hulle het nie die nodige stappe gedoen om geldwassery te voorkom nie.
Die Reserwebank magtig kommersiële banke om in buitelandse valuta handel te dryf en sekere handelaars soos Bureau de Change kry beperkte magtiging om buitelandse valuta aan reisigers te verskaf.
Die Reserwebank is ingevolge die Wet op die Finansiële Intelligensiesentrum (FIS) verplig om seker te maak die valutahandelaars het die nodige beheermaatreëls om geldwassery en die finansiering van terrorisme te voorkom.
Die drie ondernemings is vasgevat nadat die Reserwebank inspeksies by hulle gedoen het en bevind het hul beheermaatreëls is swak.
Die drie ondernemings is as volg vermaan en beboet:
1. Tower Bureau de Change is met R100 000 beboet omdat hy nie die name van kliënte nagaan teen verskeie sanksielyste nie. Dit is ’n oortreding van art. 28A van die FIS-wet. Hy is ook met R80 000 beboet omdat hy nie doeltreffende maatreëls het om die identiteit van sy kliënte vas te stel en te verifieer nie. Nog ’n boete van R100 000 is opgelê omdat hy in gebreke gebly het om verdagte en ongewone transaksies by die FIS aan te meld.
2. Sikhona Forex is gemaan om sy kliënte se identiteit vas te stel en te verifieer. Hy is ook gemaan om behoorlik rekord te hou van transaksies.
3. Travelex Africa Foreign Exchange is gemaan om verdagte en ongewone transaksies te identifiseer en aan te meld.
Meer oor: Valutahandel | Valuta | Ondersoek | Reserwebank
OBK-ondersoek: ‘Meer vrae moes oor VBS gevra word’
Ace: Inligting oor ‘R80 m. in kattebak’ aan Zondo gegee